作者：崔与之
词牌/韵律：贺新郎

paragraphs: 雨过云容扫。
使星明、德心高揭，福心旁照。
槐屋犹喧梅正熟，最是清和景好。
望金节、云间缥缈。
和气如春清似水，漾恩波、沾渥天南道。
晨鹊噪，有佳报。
天家黄纸除书到。
便归来、升华天下，安边养浩。
好是六逢初度日，碧落笙歌会早。
遍西郡、欢声多少。
人道菊坡新酝美，把一觞、满酌歌难老。
瓜样大，安期枣。